ธรรมดีๆ สำหรับนักธุรกิจทำธุรกิจให้รวยรู้เรื่อง (1)
อาทิตย์ที่ผ่านมามีการฉลองเทศกาลตรุษจีนและฉลองครบรอบ 10 ปีของหนังสือพิมพ์โพสต์ทูเดย์ ผมในฐานะที่เป็นผู้เขียนบทความตั้งแต่เริ่มฉบับแรกจนถึงปัจจุบัน 10 ปี (ผมบอกกับ คุณ ณ กาฬ เลาหะวิไลย บรรณาธิการ ว่า ไม่รู้ว่าเขียนกันมาได้อย่างไรนานขนาดนั้น แต่ยังน้อยกว่าการเขียนบทความในวารสารการเงินธนาคารที่ผมเขียนมากว่า 20 ปี) คุณ ณ กาฬ บอกว่า ให้เขียนต่อไปตราบเท่าที่บรรณาธิการยังคงให้เขียน โดยเฉพาะ คุณบากบั่น บุญเลิศ ที่เป็นผู้คอยติดตามทวงถามต้นฉบับแทบทุกอาทิตย์ในตอนเขียนแรกๆ
12 ก.พ. 2556

อาทิตย์ที่ผ่านมามีการฉลองเทศกาลตรุษจีนและฉลองครบรอบ 10 ปีของหนังสือพิมพ์โพสต์ทูเดย์ ผมในฐานะที่เป็นผู้เขียนบทความตั้งแต่เริ่มฉบับแรกจนถึงปัจจุบัน 10 ปี (ผมบอกกับ คุณ ณ กาฬ เลาหะวิไลย บรรณาธิการ ว่า ไม่รู้ว่าเขียนกันมาได้อย่างไรนานขนาดนั้น แต่ยังน้อยกว่าการเขียนบทความในวารสารการเงินธนาคารที่ผมเขียนมากว่า 20 ปี) คุณ ณ กาฬ บอกว่า ให้เขียนต่อไปตราบเท่าที่บรรณาธิการยังคงให้เขียน โดยเฉพาะ คุณบากบั่น บุญเลิศ ที่เป็นผู้คอยติดตามทวงถามต้นฉบับแทบทุกอาทิตย์ในตอนเขียนแรกๆ
ในโอกาสตรุษจีนนี้ ผมขออวยพรตรุษจีนให้ท่านผู้อ่านมีความสุข สำเร็จสมหวัง สุขภาพแข็งแรง ร่ำรวยเงินทองตลอดปีงูเล็ก ซินเจียยู่อี่ ซินนี้ฮวดไซ้ และขอถือโอกาสขอบพระคุณท่านผู้อ่านที่ติดตามอ่านบทความตลอดเวลา 10 ปีที่ผ่านมา (แต่ก็ยังไม่เคยมีใครบอกว่าเป็นแฟนพันธุ์แท้ที่ติดตามอ่านบทความตั้งแต่ตอนแรกมาจนถึงปัจจุบัน ผมคิดว่าคงมีบ้างหากใครแสดงตัวไปที่ Email ส่วนตัวของผมที่ [email protected] ผมจะส่งหนังสือชุดวางแผนภาษีที่ผมเขียนให้พร้อมลายเซ็นครับ 
แต่ท่านต้องบอกนะครับ ผมเขียนเรื่องอะไรเป็นเรื่องแรก และเคยเขียนเรื่องอะไรในฉบับพิเศษของโพสต์ทูเดย์เมื่อครบรอบปีใด
ในระหว่างวันที่ 26 ม.ค.-2 ก.พ. รวม 7 วันที่ผ่านมา ผมได้มีโอกาสไปปฏิบัติธรรมที่บ้านพอ อ.แม่ริม จ.เชียงใหม่ อีกเป็นครั้งที่ 3 กับพระอาจารย์ชยสาโร โดยผมได้เคยเขียนเกี่ยวกับธรรมที่ท่านให้มาใช้กับธุรกิจครอบครัว เพื่อพัฒนาธุรกิจครอบครัวให้เจริญเติบโตอย่างยั่งยืน และได้อยู่ในบทที่ 22, 23 และ 24 ของหนังสือการวางแผนสืบทอดธุรกิจครอบครัวอย่างยั่งยืนไปแล้ว อันได้แก่ พรหมวิหาร 4 และสังคหวัตถุ 4 ในปีนี้ผมไม่ได้สอบถามปัญหาเรื่องธุรกิจครอบครัวโดยเฉพาะ แต่ได้อ่านหนังสือที่ท่านเขียน จึงอยากนำธรรมมาเล่าให้ฟัง
โดยเล่มแรกเป็นการตอบปัญหาธรรมของท่าน ชื่อ คลายปม 2 เป็นเล่ม 2 และพบว่าคำถามและคำตอบบางเรื่องน่าจะนำมาฝากกับท่านผู้อ่านในคำถามที่ว่า ธรรมกับธุรกิจไปด้วยกันได้หรือไม่
พระอาจารย์ชยสาโรได้ตอบคำถามอย่างสั้นและกะทัดรัดและทันสมัย ผมจึงขออนุญาตนำมาให้ท่านผู้อ่านได้พิจารณาดู ดังนี้ครับ
“ถาม ธรรมะกับธุรกิจสามารถเดินไปคู่กันได้หรือไม่ครับ
ตอบ คฤหัสถ์จะทำธุรกิจและจะปฏิบัติธรรมคู่กันไปได้หรือไม่ ก็แล้วแต่ว่าทำธุรกิจประเภทใด ถ้าเป็นธุรกิจค้าอาวุธ ธุรกิจส่งเสริมกิเลสของชาวบ้าน ก็จะมีส่วนที่ไม่ดีอยู่ตลอดเวลา โดยพื้นฐานแล้ว การทำธุรกิจไม่ควรขาดธรรมะระดับศีล ต้องเป็นผู้ซื่อสัตย์สุจริต เช่น ควรเสียภาษี เราก็เสียภาษีให้เต็มอัตราไม่โกงรัฐบาล นั่นเป็นศีลธรรมของนักธุรกิจ จะรักษาได้ต้องใช้สติและปัญญามากพอสมควร ก้าวแรกคือ ความต้องการประสบความสำเร็จในการทำธุรกิจโดยไม่ผิดศีล จะเป็นไปได้ไหม ถือเป็นการท้าทาย
แล้วเราต้องเป็นผู้มีเมตตาต่อลูกน้องทุกคน พระพุทธองค์ตรัสในเรื่องนี้ว่า เจ้านายควรจัดงานให้เหมาะสมกับลูกน้อง ไม่ให้เขาทำงานหนักเกินไป ให้พอดีกับกำลัง พอดีกับความสามารถ แล้วก็ให้เงินเดือนให้พอดี ไม่กดเงินเดือนให้ต่ำที่สุด เพื่อเราหรือผู้ถือหุ้นจะได้กำไรมากที่สุด ธรรมะคือความถูกต้อง ทำอย่างไรเราจึงจะบริหารงานให้ถูกต้องที่สุด”